b'\n_START_ARTICLE_\nStr\xc3\xb8mm\n_START_PARAGRAPH_\nStr\xc3\xb8mm er en tidligere kommune i Vestfold fylke._NEWLINE_I 1837 var Str\xc3\xb8mm et annekssogn til Hurum prestegjeld. Men siden Str\xc3\xb8mm var adskilt fra sitt hovedsogn av en fylkesgrense (Str\xc3\xb8mm tilh\xc3\xb8rte Vestfold, mens Hurum hovedsogn l\xc3\xa5 i Buskerud) m\xc3\xa5tte det opprettes som et eget formannskapsdistrikt. (For samme problem se ogs\xc3\xa5 Bakke, Bindal, Birkenes, R\xc3\xb8ldal og \xc3\x85seral \xe2\x80\x93 samt Hemne.)_NEWLINE_Ladestedet Svelvik ble opprettet i 1845, og det ble adskilt fra Str\xc3\xb8mm som et eget formannskapsdistrikt. Disse to kommunene ble imidlertid igjen sl\xc3\xa5tt sammen til \xc3\xa9n 1. januar 1964._NEWLINE_I 1845 hadde Str\xc3\xb8mm 794 innbyggere (mot ladestedet Svelviks 1\xc2\xa0201 innbyggere). Ved sammensl\xc3\xa5ingen i 1964 hadde Str\xc3\xb8mm 2\xc2\xa0618 innbyggere._NEWLINE_Frem til 1918 ble kommunenavnet alltid skrevet i bestemt form (Str\xc3\xb8mmen), men etter dette i ubestemt form (Str\xc3\xb8mm). Str\xc3\xb8mm sogn skiftet navn til Svelvik sogn i 1977.'